CELEX: 32017D2320
Language: lt
Date: 2017-12-13 00:00:00
Title: 2017 m. gruodžio 13 d. Komisijos įgyvendinimo sprendimas (ES) 2017/2320 dėl nacionalinėms vertybinių popierių biržoms ir daugiašalėms prekybos sistemoms Jungtinėse Amerikos Valstijose taikomos teisinės ir priežiūros sistemos lygiavertiškumo pagal Europos Parlamento ir Tarybos direktyvą 2014/65/ES (Tekstas svarbus EEE. )

14.12.2017   
            
            
               LT
            
            
               Europos Sąjungos oficialusis leidinys
            
            
               L 331/94
            
         KOMISIJOS ĮGYVENDINIMO SPRENDIMAS (ES) 2017/2320
   2017 m. gruodžio 13 d.
   dėl nacionalinėms vertybinių popierių biržoms ir daugiašalėms prekybos sistemoms Jungtinėse Amerikos Valstijose taikomos teisinės ir priežiūros sistemos lygiavertiškumo pagal Europos Parlamento ir Tarybos direktyvą 2014/65/ES
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. gegužės 15 d. Europos Parlamento ir Tarybos direktyvą 2014/65/ES dėl finansinių priemonių rinkų, kuria iš dalies keičiama Direktyva 2002/92/EB ir Direktyva 2011/61/ES (1), ypač į jos 25 straipsnio 4 dalies a punktą,
   kadangi:
   
               (1)
            
            
               Europos Parlamento ir Tarybos reglamento (ES) Nr. 600/2014 (2) 23 straipsnio 1 dalyje reikalaujama, kad investicinės įmonės užtikrintų, kad jų prekyba akcijomis, kuriomis leidžiama prekiauti reguliuojamose rinkose arba kuriomis prekiaujama prekybos vietose, būtų vykdoma reguliuojamose rinkose, daugiašalėse prekybos sistemose (DPS) arba trečiosios valstybės prekybos vietose, kurias Komisija pagal Direktyvos 2014/65/ES 25 straipsnio 4 dalies a punktą įvertino kaip lygiavertes, ar ją vykdytų sistemingai sandorius savo viduje sudarantys tarpininkai;
            
         
               (2)
            
            
               Reglamento (ES) Nr. 600/2014 23 straipsnio 1 dalis taikoma tik prekybos pareigai, susijusiai su akcijomis. Prekybos pareiga neapima kitų nuosavo kapitalo priemonių, tokių kaip depozitoriumo pakvitavimai, biržinių fondų vienetai, sertifikatai ir kitos panašios finansinės priemonės;
            
         
               (3)
            
            
               Direktyvos 2014/65/ES 25 straipsnio 4 dalies a punkte nustatyta trečiosiose valstybėse įsteigtų prekybos vietų lygiavertiškumo pripažinimo tvarka siekiama suteikti investicinėms įmonėms galimybę lygiavertėmis pripažintose trečiųjų valstybių prekybos vietose prekiauti akcijomis, kurioms Sąjungoje taikoma prekybos pareiga. Komisija turėtų įvertinti, ar trečiosios valstybės teisine ir priežiūros sistema užtikrinama, kad toje trečiojoje valstybėje leidimą gavusi prekybos vieta atitiktų teisiškai privalomus reikalavimus, kurie yra lygiaverčiai reikalavimams, keliamiems pagal Europos Parlamento ir Tarybos reglamentą (ES) Nr. 596/2014 (3), Direktyvos 2014/65/ES III antraštinę dalį, Reglamento (ES) Nr. 600/2014 II antraštinę dalį ir Europos Parlamento ir Tarybos direktyvą 2004/109/EB (4), ir kurių laikymasis veiksmingai prižiūrimas ir užtikrinamas toje trečiojoje valstybėje. Ši nuostata turėtų būti taikoma atsižvelgiant į tikslus, kurių siekiama šiais aktais, pirmiausia į jų įnašą į vidaus rinkos kūrimą ir veikimą, rinkos vientisumą, investuotojų apsaugą ir – ne mažiau svarbu – finansinį stabilumą;
            
         
               (4)
            
            
               pagal Direktyvos 2014/65/ES 25 straipsnio 4 dalies a punkto ketvirtą pastraipą trečiosios valstybės teisinė ir priežiūros sistema gali būti laikoma lygiaverte, jei ta sistema atitinka bent šias sąlygas: a) rinkos turi gauti leidimą, joms nuolat taikoma veiksminga priežiūra ir vykdymo užtikrinimas; b) rinkos turi aiškias ir skaidrias taisykles dėl leidimo prekiauti vertybiniais popieriais, kad tokiais vertybiniais popieriais galima būtų prekiauti sąžiningai, tvarkingai ir veiksmingai ir jie būtų laisvai cirkuliuojantys; c) vertybinių popierių emitentams taikomi reikalavimai periodiškai ir nuolat teikti informaciją užtikrinant aukšto lygio investuotojų apsaugą; d) rinkos skaidrumas ir vientisumas užtikrinami užkertant kelią piktnaudžiavimui rinka prekiaujant vertybiniais popieriais, pasinaudojant viešai neatskleista informacija, ir manipuliuojant rinka;
            
         
               (5)
            
            
               šio lygiavertiškumo vertinimo tikslas – įvertinti, be kitų dalykų, ar Jungtinėse Amerikos Valstijose (JAV) taikomi teisiškai privalomi reikalavimai, keliami joje įsteigtoms ir JAV vertybinių popierių ir biržų komisijoje įregistruotoms bei jos prižiūrimoms nacionalinėms vertybinių popierių biržoms ir daugiašalėms prekybos sistemoms(toliau – DPS), yra lygiaverčiai reikalavimams, keliamiems pagal Reglamentą (ES) Nr. 596/2014, Direktyvos 2014/65/ES III antraštinę dalį, Reglamento (ES) Nr. 600/2014 II antraštinę dalį ir Direktyvą 2004/109/EB, ir tų reikalavimų laikymasis veiksmingai prižiūrimas ir užtikrinamas toje trečiojoje valstybėje;
            
         
               (6)
            
            
               dėl sąlygų, kad rinkos turi gauti leidimą ir joms turi būti nuolat taikoma veiksminga priežiūra ir vykdymo užtikrinimas, pažymėtina, kad 1934 m. Vertybinių popierių biržos akto (toliau – Biržos aktas) 3 skirsnio a punkto 1 papunktyje birža apibrėžta kaip organizacija, asociacija arba asmenų grupė, kuri įsteigia, išlaiko arba suteikia prekybos vietą arba sistemą, kurioje ryšius palaiko vertybinių popierių pirkėjai ir pardavėjai arba vykdomos kitokios su vertybiniais popieriais susijusios funkcijos, kurias paprastai vykdo vertybinių popierių birža. Be to, Vertybinių popierių ir biržų komisijos 3b-16 taisyklėje birža apibrėžta kaip organizacija, asociacija arba asmenų grupė, kuri: 1) sutelkia įvairių pirkėjų ir pardavėjų pavedimus dėl vertybinių popierių ir 2) taiko nustatytus nediskriminacinius metodus (suteikdama prekybos sistemą arba nustatydama taisykles), pagal kuriuos šie pavedimai sąveikauja tarpusavyje, o tokius pavedimus teikiantys pirkėjai ir pardavėjai susitaria dėl sandorio sąlygų. Taigi birža turi valdyti daugiašalę sistemą, taikydama nediskriminacines taisykles. Birža turi būti įregistruota Vertybinių popierių ir biržų komisijoje kaip nacionalinė vertybinių popierių birža arba kaip tarpininkė prekiautoja ir atitikti DPS reglamentą (angl. Regulation ATS);
            
         
               (7)
            
            
               be to, nacionalinė vertybinių popierių birža savo nariams turi suteikti nešališką prieigą prie savo rinkų ir paslaugų. Prieigos kriterijai turi būti skaidrūs ir taikomi nesąžiningai nediskriminuojant. Todėl reikalaujama, kad nacionalinė vertybinių popierių birža parengtų taisykles ir pagal šias taisykles būtų nustatytos priemonės, kuriomis naudodamasis bet kuris registruotas tarpininkas prekiautojas galėtų kreiptis dėl narystės. Pagal Biržos akto 19 skirsnio b punktą Vertybinių popierių ir biržų komisija peržiūri įtraukimo į nacionalinę vertybinių popierių biržą taisykles. Nacionalinės vertybinių popierių biržos turi turėti pagrįstus prieigos standartus, tačiau šie standartai turėtų būti tokie, kad būtų draudžiamas nepagrįstas diskriminacinis atsisakymas suteikti prieigą. Nacionalinė vertybinių popierių birža turi nesuteikti narystės neregistruotiems tarpininkams prekiautojams ir gali nesuteikti narystės tarpininkams prekiautojams, kuriems taikoma teisės aktais nustatyta teisių atėmimo procedūra;
            
         
               (8)
            
            
               Federalinių teisės aktų kodekso 17 antraštinės dalies 242 dalies 242.300 skirsnyje (DPS reglamentas) DPS apibrėžta kaip organizacija, asociacija, asmenų grupė arba sistema, suteikianti prekybos vietą, kurioje ryšius palaiko vertybinių popierių pirkėjai ir pardavėjai arba vykdomos kitokios su vertybiniais popieriais susijusios funkcijos, kurias paprastai vykdo vertybinių popierių birža, kaip apibrėžta Biržos akto 3b-16 taisyklėje. Pagal DPS reglamentą kiekvienas subjektas, atitinkantis biržos apibrėžtį, turi užsiregistruoti kaip nacionalinė vertybinių popierių birža arba kaip tarpininkas prekiautojas ir laikytis DPS reglamento. DPS turi valdyti daugiašalę sistemą, kurioje jos dalyviai pagal nediskriminacines taisykles vykdo sandorius. DPS, kurių prekybos kokiais nors nuosavybės vertybiniais popieriais apimtis sudaro 5 % arba daugiau vidutinės dienos prekybos apimties per tam tikrą laikotarpį, turi atitikti sąžiningos prieigos reikalavimus, nustatytus DPS reglamento 242.301 skirsnio b punkto 5 papunkčio ii pastraipoje. Konkrečiai kalbant, jos turi nustatyti rašytinius standartus, pagal kuriuos būtų suteikiama galimybė jų sistemose prekiauti atitinkamais vertybiniais popieriais, ir laikytis šių standartų tvarkydamos dokumentus. DPS draudžiama bet kokiems asmenims nepagrįstai drausti arba riboti prieigą prie DPS paslaugų, susijusių su nuosavybės vertybiniais popieriais, kurių prekybos apimtis daugiašalėje prekybos sistemoje sudaro 5 % arba daugiau vidutinės dienos prekybos apimties per nustatytą laikotarpį, ir DPS šių standartų negali taikyti nesąžiningai arba diskriminuodama. Prieigos standartai pateikiami Vertybinių popierių ir biržų komisijai, jai pareikalavus;
            
         
               (9)
            
            
               siekiant priimti sprendimą, kad trečiosios valstybės teisinė ir priežiūros tvarka, taikoma joje leidimą gavusioms nacionalinėms vertybinių popierių biržoms ir DPS, yra lygiavertė Direktyvoje 2014/65/ES nustatytai tvarkai, turi būti įvykdytos keturios sąlygos, nustatytos Direktyvos 2014/65/ES 25 straipsnio 4 dalies a punkto ketvirtoje pastraipoje;
            
         
               (10)
            
            
               pagal pirmąją sąlygą trečiosios valstybės prekybos vietos turi gauti leidimus, joms nuolat turi būti taikoma veiksminga priežiūra ir vykdymo užtikrinimas;
            
         
               (11)
            
            
               kad galėtų pradėti veiklą, nacionalinė vertybinių popierių birža turi būti įregistruota Vertybinių popierių ir biržų komisijos. Ši komisija suteikia registraciją, jei nustato, kad yra įvykdyti pareiškėjui keliami reikalavimai. Nustačiusi, kad reikalavimai nėra įvykdyti, Vertybinių popierių ir biržų komisija turi nesuteikti registracijos (Vertybinių popierių biržos akto 19 skirsnio a punkto 1 papunktis). Biržos akte reikalaujama, kad birža parengtųtvarką, kuria būtų reglamentuojami visų rūšių veiksmai ir veikla, kurią pareiškėjas nori vykdyti. Užsiregistravusios nacionalinės vertybinių popierių biržos turi laikytis taisyklių, politikos ir procedūrų, atitinkančių joms teisės aktais nustatytus įpareigojimus, ir gebėti vykdyti įsipareigojimus. Užsiregistravusi nacionalinė vertybinių popierių birža tampa savireguliavimo organizacija. Turėdama tokį statusą, nacionalinė vertybinių popierių birža stebi ir užtikrina savo narių ir su jais susijusių asmenų atitiktį Biržos akto nuostatoms, jomis remiantis priimtoms normoms ir taisyklėms, taip pat savo pačių taisyklėms. Jei nariai nesilaiko nacionalinių vertybinių popierių biržų taisyklių, šios biržos, kaip savireguliavimo organizacijos, turi imtis veiksmų dėl rinkos taisyklių arba federalinių vertybinių popierių teisės aktų pažeidimų, kuriuos galėjo padaryti jų nariai. Be to, apie didelius pažeidimus jos turi informuoti Vertybinių popierių ir biržų komisiją;
            
         
               (12)
            
            
               DPS turi laikytis DPS reglamento, kuriuo, be kitų dalykų, reikalaujama, kad DPS pagal Vertybinių popierių biržos akto 15 skirsnį užsiregistruotų Vertybinių popierių ir biržų komisijoje kaip tarpininkė prekiautoja. DPS, kaip tarpininkė prekiautoja, turi tapti bent vienos savireguliavimo organizacijos, pvz., Finansų sektoriaus reguliavimo institucijos (angl. Financial Industry Regulatory Authority, FINRA), nare. Paraiškoje tarpininkas prekiautojas turi pateikti bendrą informaciją apie save, įskaitant informaciją apie veiklos, kurią jis nori vykdyti, pobūdį, savo tiesioginių ir netiesioginių savininkų ir kitų valdytojų, įskaitant įmonės vadovus, tapatybę ir apie tai, ar pareiškėjo arba jo kontroliuojamų įmonių atžvilgiu nėra vykdomas baudžiamasis persekiojimas, imtasi reguliavimo veiksmų arba iškelta civilinių bylų, susijusių su investavimo veikla. Vertybinių popierių ir biržų komisija turi nesuteikti registracijos, jei ji nepadaro tokios išvados (Vertybinių popierių biržos akto 15 skirsnis);
            
         
               (13)
            
            
               pagal JAV taikomą sistemą turi būti nuolat laikomasi pradinių registracijos reikalavimų, kad nacionalinių vertybinių popierių biržų ir DPS registracija nebūtų panaikinta. Registruotos nacionalinės vertybinių popierių biržos ir DPS turi laikytis taisyklių, politikos ir procedūrų, atitinkančių joms federaliniais vertybinių popierių teisės aktais ir taisyklėmis nustatytus įpareigojimus, ir gebėti vykdyti įsipareigojimus;
            
         
               (14)
            
            
               dėl veiksmingos priežiūros pažymėtina, kad 1933 m. Vertybinių popierių įstatymas (toliau – Vertybinių popierių įstatymas) ir Biržos aktas yra pagrindiniai pirminės teisės aktai, kuriais nustatoma teisiškai privaloma prekybos vertybiniais popieriais Jungtinėse Amerikos Valstijose tvarka. Biržos akte Vertybinių popierių ir biržų komisijai suteikiami platūs įgaliojimai, susiję su visais vertybinių popierių sektoriaus aspektais, įskaitant teisę registruoti, reguliuoti ir prižiūrėti tarpininkus prekiautojus, įskaitant DPS, mokėjimų tarpininkus, tarpuskaitos agentūras, taip pat JAV savireguliavimo organizacijas, įskaitant vertybinių popierių biržas ir FINRA. Be to, Biržos akte nustatomi ir draudžiami tam tikro pobūdžio veiksmai rinkose ir Vertybinių popierių ir biržų komisijai suteikiami reguliuojamų subjektų ir su jais susijusių asmenų drausminimo įgaliojimai. Biržos akte ši komisija taip pat įgaliota reikalauti, kad įmonės, kurių vertybiniais popieriais prekiaujama viešai, periodiškai teiktų tam tikrą informaciją. Rinkos tarpininkų savireguliavimas pagal savireguliavimo organizacijų sistemą yra vienas pagrindinių JAV reguliavimo sistemos aspektų. Pagal JAV taikomą sistemą savireguliavimo organizacijos, kaip reguliuotojos, pirmiausia yra atsakingos už taisyklių, pagal kurias jų nariai vykdo veiklą, nustatymą ir būdų, kuriais jų nariai vykdo veiklą, stebėjimą. Jei nariai nesilaiko DPS taisyklių, DPS, kaip savireguliavimo organizacijos, turi imtis veiksmų dėl rinkos taisyklių arba federalinių vertybinių popierių teisės aktų pažeidimų, kuriuos galėjo padaryti jų nariai. Be to, apie didelius pažeidimus jos turi informuoti Vertybinių popierių ir biržų komisiją;
            
         
               (15)
            
            
               Biržos akte reikalaujama, kad visos registruotos nacionalinės vertybinių popierių biržos gebėtų užtikrinti savo narių ir su jais susijusių asmenų atitiktį Biržos akto nuostatoms, jomis remiantis priimtoms normoms ir taisyklėms, taip pat savo pačių taisyklėms. Vykdydama nuolatinę nacionalinių vertybinių popierių biržų priežiūrą, Vertybinių popierių ir biržų komisija vertina kiekvienos biržos gebėjimą stebėti savo narius ir jų prekybos veiklą. Be to, nacionalinė vertybinių popierių birža turi imtis veiksmų dėl rinkos taisyklių arba federalinių vertybinių popierių teisės aktų pažeidimų, kuriuos galėjo padaryti jų nariai, ir apie tokius galimus pažeidimus pranešti Vertybinių popierių ir biržų komisijai. Vykdydama pareigą užtikrinti savo narių atitiktį reikalavimams, kiekviena nacionalinė vertybinių popierių birža turi tirti visus Biržos akto ir juo remiantis priimtų normų ir taisyklių pažeidimus ir imtis atitinkamų drausminimo priemonių. Be to, Vertybinių popierių ir biržų komisija gali savo nuožiūra tirti bet kokius Biržos akto ir juo remiantis priimtų taisyklių pažeidimus ir dėl jų vykdyti baudžiamąjį persekiojimą. FINRA, kaip tarpininkų prekiautojų, įskaitant DPS, savireguliavimo organizacija, turi užtikrinti savo narių, įskaitant DPS, atitiktį Biržos akto nuostatoms, jomis remiantis priimtoms normoms ir taisyklėms, taip pat savo pačių taisyklėms. Vertybinių popierių ir biržų komisija taip pat peržiūri savireguliavimo organizacijų taisykles. Nustačiusi, kad savireguliavimo organizacija be pagrįstos priežasties ar pateisinimo neužtikrino savo nario arba su juo susijusio asmens atitikties tokiai nuostatai, ji pagal Biržos akto 19 skirsnio h punktą savireguliavimo organizacijai gali taikyti sankcijas. Pagal Biržos akto 21 skirsnį Vertybinių popierių ir biržų komisija gali tirti pažeidimus ir reikalauti, kad savireguliavimo organizacijos nariams, kurie pažeidžia savireguliavimo organizacijos taisyklę, būtų taikomos sankcijos. Vykdydama nuolatinę savireguliavimo organizacijų priežiūrą, ši komisija vertina kiekvienos nacionalinės vertybinių popierių biržos ir FINRA gebėjimą prižiūrėti savo narius ir jų prekybos veiklą. Nacionalinės vertybinių popierių biržos ir DPS turi informuoti Vertybinių popierių ir biržų komisiją apie bet kokius taisyklių pakeitimus;
            
         
               (16)
            
            
               dėl veiksmingo vykdymo užtikrinimo pažymėtina, kad Vertybinių popierių ir biržų komisijai yra suteikti platūs įgaliojimai tirti faktinius arba galimus federalinių vertybinių popierių teisės aktų, įskaitant Biržos aktą ir juo remiantis priimtas taisykles, pažeidimus. Naudodamasi jai suteiktais priežiūros įgaliojimais, ši komisija gali gauti reguliuojamų subjektų duomenis. Be to, pasinaudodama įgaliojimu šaukti į teismą, Vertybinių popierių ir biržų komisija visoje JAV teritorijoje gali priversti bet kurį asmenį arba subjektą pateikti dokumentus arba liudyti. Ji yra įgaliota imtis vykdymo užtikrinimo veiksmų – iškelti civilines bylas federaliniuose apylinkės teismuose arba, kreipdamasi į Vertybinių popierių ir biržų komisijos administracinės teisės teisėją, pradėti administracines procedūras dėl federalinių vertybinių popierių teisės aktų pažeidimų, įskaitant prekybą vertybiniais popieriais, pasinaudojant viešai neatskleista informacija, ir manipuliavimą rinka. Civilinėse bylose Vertybinių popierių ir biržų komisija gali siekti, kad būtų grąžintas nesąžiningai gautas pelnas, sumokėtos procesinės palūkanos, paskirtos civilinės piniginės nuobaudos, priimti preliminarūs sprendimai, priimtas įsakymas, kuriuo asmeniui draudžiama eiti viešosios įmonės pareigūno arba vadovo pareigas arba dalyvauti siūlant mažavertes akcijas, taip pat taikyti kitokius papildomus teisės gynimo būdus (pvz., pelno išieškojimą iš atsakovo). Vykdant administracinius veiksmus, be nesąžiningai gauto pelno grąžinimo arba draudimų, fiziniams asmenims gali būti taikomos tokios sankcijos kaip papeikimai, veiklos apribojimai, civilinės nuobaudos, o įmonėms – registracijos panaikinimas. Vertybinių popierių ir biržų komisija yra įgaliota dėl neveikimo arba tinkamo reikiamų funkcijų neatlikimo imtis vykdymo užtikrinimo veiksmų dėl savireguliavimo organizacijos (pvz., nacionalinės vertybinių popierių biržos arba FINRA);
            
         
               (17)
            
            
               Vertybinių popierių ir biržų komisija taip pat įgaliota tirti JAV federalinių vertybinių popierių teisės aktų pažeidimus ir dėl jų DPS atžvilgiu imtis drausminamųjų arba kitokių vykdymo užtikrinimo veiksmų. Be to, Vertybinių popierių ir biržų komisija įgaliota koordinuoti savo vykdymo užtikrinimo veiksmus su vidaus ir tarptautiniais partneriais. Pavyzdžiui, bet kuriuo apklausos arba tyrimo metu ji gali perduoti klausimą nagrinėti JAV teisingumo departamentui, kad šis imtųsi baudžiamojo persekiojimo, arba kitoms teisminėms ar reguliavimo institucijoms, kad šios imtųsi veiksmų. Be to, Vertybinių popierių ir biržų komisija turi teisę dalytis savo turima viešai neskelbtina informacija su vidaus ir tarptautiniais partneriais;
            
         
               (18)
            
            
               todėl galima daryti išvadą, kad nacionalinės vertybinių popierių biržos ir DPS, įregistruotos JAV vertybinių popierių ir biržų komisijos, turi gauti leidimą ir joms nuolat taikoma veiksminga priežiūra ir vykdymo užtikrinimas;
            
         
               (19)
            
            
               pagal antrąją sąlygą trečiosios valstybės prekybos vietos turi turėti aiškias ir skaidrias taisykles dėl leidimo prekiauti vertybiniais popieriais, kad tokiais vertybiniais popieriais galima būtų prekiauti sąžiningai, tvarkingai ir veiksmingai ir jie būtų laisvai cirkuliuojantys;
            
         
               (20)
            
            
               pagal Biržos akto 12 skirsnio a punktą į JAV nacionalinės vertybinių popierių biržos prekybos sąrašus įtraukiamus vertybinius popierius emitentas turi užregistruoti nacionalinėje vertybinių popierių biržoje. Kad galėtų užregistruoti vertybinius popierius, emitentas turi pateikti paraišką biržai, į kurios prekybos sąrašą bus įtraukti jo vertybiniai popieriai; be to, emitentas Vertybinių popierių ir biržų komisijai turi pateikti pareiškimus dėl registravimo. Kai nacionalinė vertybinių popierių birža patvirtins vertybinių popierių įtraukimą į prekybos sąrašą ir registravimą, biržos valdymo institucija tai patvirtins Vertybinių popierių ir biržų komisijai. Visi vertybiniai popieriai, kuriais prekiaujama nacionalinėje vertybinių popierių biržoje ir DPS, kurioje prekiaujama į prekybos sąrašą įtrauktais vertybiniais popieriais, turi atitikti įtraukimo į sąrašą standartus, nustatytus biržos įtraukimo į prekybos sąrašą taisyklėse, kurios pagal Biržos akto 19 skirsnio b punktą ir 19b-4 taisyklę turi būti pateiktos Vertybinių popierių ir biržų komisijai. Į prekybos sąrašus neįtrauktiems vertybiniams popieriams, kuriais viešai prekiaujama DPS, taikomos šios komisijos nustatytos informacijos atskleidimo taisyklės ir kitokie vertybiniams popieriams, kuriais viešai prekiaujama, nustatyti standartai. Pagal Vertybinių popierių ir biržų komisijos taisykles ir įtraukimo į prekybos sąrašą standartus reikalaujama, kad emitentai laiku atskleistų informaciją, kuri galėtų būti reikšminga investuotojams arba galėtų turėti didelės įtakos emitento vertybinių popierių kainai. 10A skirsnio m punkte ir juo remiantis priimtoje 10A-3 taisyklėje taip pat reikalaujama, kad kiekviena nacionalinė vertybinių popierių birža draustų į prekybos sąrašą įtraukti emitento, kuris nesilaiko įstatuose ir taisyklėje nustatytų audito komiteto reikalavimų, vertybinius popierius. Vertybinių popierių įstatyme reikalaujama, kad investuotojai gautų finansinę ir kitą svarbią informaciją apie viešai parduodamus vertybinius popierius ir jų emitentus, ir draudžiama apgaudinėti, klaidinti ar kitaip sukčiauti parduodant prekybinius popierius. Nacionalinės vertybinių popierių biržos turi turėti aiškias ir skaidrias leidimo prekiauti vertybiniais popieriais suteikimo taisykles. Vertybiniai popieriai turi laisvai cirkuliuoti ir atitikti tam tikrus kriterijus, susijusius su vertybinių popierių platinimu visuomenei ir informacija apie vertybinius popierius ir emitentą, reikalinga vertybinių popierių vertei nustatyti. Nacionalinė vertybinių popierių birža negali registruoti vertybinių popierių, dėl kurių nėra viešai paskelbta informacija apie vertybinius popierius ir emitentą. Galiausiai pažymėtina, kad tvarkinga prekyba vertybiniais popieriais nacionalinėje vertybinių popierių biržoje arba DPS užtikrinama pasinaudojant Vertybinių popierių ir biržų komisijos įgaliojimais tam tikromis aplinkybėmis laikinai nutraukti prekybą ir skubos tvarka priimti įsakus. Pagal Biržos akto 12 skirsnio k punkto 1 papunkčio A pastraipą, jei to reikia atsižvelgiant į viešąjį interesą ir siekiant apsaugoti investuotojus, Vertybinių popierių ir biržų komisija gali skubiai išleisti įsaką dėl laikino visos prekybos tam tikrais vertybiniais popieriais nutraukimo;
            
         
               (21)
            
            
               JAV reguliavimo sistema apima reikalavimus dėl informacijos pateikimo rinkos dalyviams prieš sudarant sandorį. Pagal vertybinių popierių teisės aktus ir taisykles ir savireguliavimo organizacijos taisykles reikalaujama realiuoju laiku teikti informaciją apie geriausius pasiūlymus pirkti ir parduoti ir kotiruočių dydžius, susijusius su visais vertybiniais popieriais, kuriais prekiaujama nacionalinėse vertybinių popierių biržose arba DPS, kurių prekybos konkrečiais vertybiniais popieriais, įtrauktais į Nacionalinę rinkos sistemą, apimtis yra 5 % arba didesnė, ir pavedimus rodyti bet kokiam asmeniui. 5 % riba yra grindžiama 301 taisyklės b punkto 3 papunkčiu ir b punkto 5 papunkčiu ir yra apskaičiuojama naudojant akcijų skaičių, praneštą JAV konsoliduotoms informacinėms juostoms. Vertybinių popierių ir biržų komisija yra įgaliota tikrinti, ar DPS laikosi federalinių vertybinių popierių teisės aktų ir DPS reglamento, įskaitant tai, ar DPS viršijo šią 5 % ribą ir, jei taikytina, laikosi DPS reglamento 301 taisyklės b punkto 3 papunkčio reikalavimo. Pagal Vertybinių popierių ir biržų komisijos 602 taisyklę kiekviena nacionalinė vertybinių popierių birža turi rinkti, tvarkyti ir prekiautojams skelbti informaciją apie geriausius pasiūlymus pirkti ir parduoti ir suvestinius kotiruočių dydžius, susijusius su visais vertybiniais popieriais. Ši informacija sąžiningai, protingai ir nediskriminuojant plačiai skelbiama visuomenei. Vadovaujantis viešuoju interesu ir atitinkamai siekiant apsaugoti investuotojus ir užtikrinti teisingas bei tvarkingas rinkas, pagal Biržos akto 11A skirsnio a punkto 1 papunkčio C pastraipą ir ja remiantis priimtas taisykles nacionalinės vertybinių popierių biržos turi užtikrinti, kad tarpininkams, prekiautojams ir investuotojams būtų teikiama informacija apie vertybinių popierių kotiruotes ir sandorius. Be to, JAV reguliavimo sistema apima reikalavimus, kad informacija apie sudarytus prekybos sandorius, įskaitant informaciją apie sandorių vertę, kiekį ir laiką, rinkos dalyviams būtų teikiama tinkamu laiku. Nacionalinės rinkos sistemos reglamento 601 taisyklės a punkte reikalaujama, kad biržos ir FINRA pateiktų Vertybinių popierių ir biržų komisijai patvirtinti informavimo apie sandorius planus. Šios komisijos ir savireguliavimo organizacijų taisyklėse reikalaujama, kad realiuoju laiku būtų teikiama informacija apie biržose ir DPS sudaromus sandorius. Tarpininkai prekiautojai, įskaitant DPS, turi teikti informaciją apie sandorius FINRA, kad ji ją išplatintų;
            
         
               (22)
            
            
               todėl galima daryti išvadą, kad nacionalinės vertybinių popierių biržos ir DPS, įregistruotos JAV vertybinių popierių ir biržų komisijos, turi aiškias ir skaidrias taisykles dėl leidimo prekiauti vertybiniais popieriais, kad tokiais vertybiniais popieriais galima būtų prekiauti sąžiningai, tvarkingai ir veiksmingai ir jie būtų laisvai cirkuliuojantys;
            
         
               (23)
            
            
               pagal trečiąją sąlygą vertybinių popierių emitentams turi būti taikomi reikalavimai periodiškai ir nuolat teikti informaciją užtikrinant aukšto lygio investuotojų apsaugą;
            
         
               (24)
            
            
               emitentai, kurių vertybiniais popieriais leidžiama prekiauti JAV nacionalinėje vertybinių popierių biržoje, turi skelbti metines ir tarpines finansines ataskaitas. Į prekybos sąrašus įtrauktiems emitentams ir įmonėms, kurių akcijomis leidžiama prekiauti, taip pat taikomi informacijos teikimo reikalavimai, nustatyti Biržos akto 13 skirsnio a punkte arba 15 skirsnio d punkte. Vertybiniais popieriais, kuriais leidžiama prekiauti kurioje nors JAV nacionalinėje vertybinių popierių biržoje, gali būti prekiaujama ir kitoje nacionalinėje vertybinių popierių biržoje arba DPS. Tokiems informaciją teikiantiems emitentams pareiga teikti informaciją taikoma neatsižvelgiant į prekybos vietą, kurioje vykdomi atskiri sandoriai. Laiku atskleidžiant išsamią informaciją apie vertybinių popierių emitentus, investuotojams suteikiama galimybė įvertinti emitentų veiklos rezultatus, o reguliariai teikiant informaciją investuotojams užtikrinamas deramas skaidrumas;
            
         
               (25)
            
            
               todėl galima daryti išvadą, kad emitentams, kurių vertybiniais popieriais leidžiama prekiauti nacionalinėse vertybinių popierių biržose ir DPS, yra taikomi reikalavimai periodiškai ir nuolat teikti informaciją, užtikrinant aukšto lygio investuotojų apsaugą;
            
         
               (26)
            
            
               pagal ketvirtąją sąlygą trečiosios valstybės teisine ir priežiūros sistema turi būti užtikrinamas rinkos skaidrumas ir vientisumas, siekiant užkirsti kelią piktnaudžiavimui rinka – prekybai vertybiniais popieriais, pasinaudojant viešai neatskleista informacija, ir manipuliavimui rinka;
            
         
               (27)
            
            
               JAV federaliniais vertybinių popierių teisės aktais yra nustatyta išsami reguliavimo sistema, kuria siekiama užtikrinti rinkos vientisumą ir užkirsti kelią prekybai vertybiniais popieriais, pasinaudojant viešai neatskleista informacija, ir manipuliavimui rinka. Pagal šią sistemą (įskaitant Biržos akto 9 skirsnio a punktą, 10 skirsnio b punktą, 14 skirsnio e punktą, 15 skirsnio c punktą ir atitinkamą 10b-5 taisyklę) draudžiami tokie veiksmai, dėl kurių gali būti iškraipomas rinkų veikimas, pvz., manipuliavimas rinka ir netikros arba klaidinančios informacijos teikimas, o Vertybinių popierių ir biržų komisija yra įgaliota dėl tokių veiksmų imtis vykdymo užtikrinimo veiksmų. Pagal federalinius vertybinių popierių teisės aktus taip pat draudžiama prekyba vertybiniais popieriais pasinaudojant viešai neatskleista informacija (pvz., Vertybinių popierių įstatymo 17 skirsnio a punktas, Biržos akto 10 skirsnio b punktas ir juo remiantis priimta 10b-5 taisyklė). Asmens, kuris vertybinius popierius perka arba parduoda remdamasis reikšminga viešai neskelbiama informacija, gauta arba naudojama pažeidžiant patikėtinio pareigą arba pasitikėjimo ar pasikliovimo pareigą, arba perduoda tokią informaciją pažeisdamas nustatytą pareigą (Vertybinių popierių įstatymo 17 skirsnio a punktas ir 10 skirsnio b punktas ir Biržos akto 10b-5 taisyklė), atžvilgiu Vertybinių popierių ir biržų komisija gali imtis vykdymo užtikrinimo veiksmų;
            
         
               (28)
            
            
               todėl galima daryti išvadą, kad JAV teisine ir priežiūros sistema yra užtikrinamas rinkos skaidrumas ir vientisumas, užkertant kelią piktnaudžiavimui rinka – prekybai vertybiniais popieriais, pasinaudojant viešai neatskleista informacija, ir manipuliavimui rinka;
            
         
               (29)
            
            
               todėl taip pat galima daryti išvadą, kad teisinė ir priežiūros sistema, kuria reglamentuojamos Vertybinių popierių ir biržų komisijoje registruotos nacionalinės vertybinių popierių biržos ir DPS, atitinka nurodytas keturias sąlygas dėl teisinės ir priežiūros tvarkos, taigi ji turėtų būti laikoma sistema, lygiaverte Direktyvoje 2014/65/ES, Reglamente (ES) Nr. 600/2014, Reglamente (ES) Nr. 596/2014 ir Direktyvoje 2004/109/EB prekybos vietoms nustatytiems reikalavimams;
            
         
               (30)
            
            
               šis sprendimas grindžiamas teisine ir priežiūros sistema, kuria reglamentuojamos Vertybinių popierių ir biržų komisijoje registruotos nacionalinės vertybinių popierių biržos ir DPS, kuriose akcijomis, kuriomis leidžiama prekiauti ES, taip pat prekiaujama nacionalinėse vertybinių popierių biržose gavus atskirą leidimą. Todėl šis sprendimas netaikomas DPS, kuriose prekiauti akcijomis, kuriomis leidžiama prekiauti ES, to atskiro leidimo nereikia;
            
         
               (31)
            
            
               šis sprendimas taip pat bus papildytas bendradarbiavimo susitarimais, kuriais siekiama užtikrinti veiksmingą kompetentingų nacionalinių institucijų ir Vertybinių popierių ir biržų komisijos keitimąsi informacija ir jų vykdomos priežiūros veiklos koordinavimą tarpusavyje;
            
         
               (32)
            
            
               šis sprendimas grindžiamas teisiškai privalomais reikalavimais, kurie nacionalinėms vertybinių popierių biržoms ir DPS JAV taikomi priimant šį sprendimą. Komisija turėtų toliau reguliariai stebėti šioms prekybos vietoms taikomos teisinės ir priežiūros tvarkos pokyčius, rinkos pokyčius, priežiūros srityje vykdomo bendradarbiavimo, susijusio su stebėjimu ir vykdymo užtikrinimu, veiksmingumą ir sąlygų, kuriomis remiantis priimtas šis sprendimas, vykdymą;
            
         
               (33)
            
            
               todėl Komisija turėtų reguliariai peržiūrėti JAV nacionalinėms vertybinių popierių biržoms ir DPS taikomą teisinę ir priežiūros tvarką. Tai neturi poveikio Komisijos galimybei bet kuriuo metu atlikti specialią peržiūrą, kai dėl atitinkamų pokyčių Komisijai būtina iš naujo įvertinti šiuo sprendimu patvirtintą lygiavertiškumą, visų pirma atsižvelgiant į per vienus metus po šio sprendimo įsigaliojimo sukauptą prekybos DPS vykdymo patirtį. Atlikus pakartotinį įvertinimą, šis sprendimas gali būti panaikintas;
            
         
               (34)
            
            
               kadangi Reglamentas (ES) Nr. 600/2014 ir Direktyva 2014/65/ES pradedami taikyti 2018 m. sausio 3 d., būtina, kad šis sprendimas įsigaliotų kitą dieną po jo paskelbimo Europos Sąjungos oficialiajame leidinyje;
            
         
               (35)
            
            
               šiame sprendime nustatytos priemonės atitinka Europos vertybinių popierių komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Taikant Reglamento (ES) Nr. 600/2014 23 straipsnio 1 dalį, Jungtinių Amerikos Valstijų teisinė ir priežiūros sistema, taikoma šio sprendimo priede nurodytoms Vertybinių popierių ir biržų komisijoje užregistruotoms nacionalinėms vertybinių popierių biržoms ir daugiašalėms prekybos sistemoms, laikoma lygiaverte reikalavimams, keliamiems reguliuojamoms rinkoms, kaip apibrėžta Direktyvoje 2014/65/ES, ir taikomiems pagal Reglamentą (ES) Nr. 596/2014, Direktyvos 2014/65/ES III antraštinę dalį, Reglamento (ES) Nr. 600/2014 II antraštinę dalį ir Direktyvą 2004/109/EB, taip pat jai taikoma veiksminga priežiūra ir vykdymo užtikrinimas.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2017 m. gruodžio 13 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 173, 2014 6 12, p. 349.
   
   
      (2)  2014 m. gegužės 15 d. Europos Parlamento ir Tarybos reglamentas (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (OL L 173, 2014 6 12, p. 84).
   
      (3)  2014 m. balandžio 16 d. Europos Parlamento ir Tarybos reglamentas (ES) Nr. 596/2014 dėl piktnaudžiavimo rinka (Piktnaudžiavimo rinka reglamentas) ir kuriuo panaikinama Europos Parlamento ir Tarybos direktyva 2003/6/EB ir Komisijos direktyvos 2003/124/EB, 2003/125/EB ir 2004/72/EB (OL L 173, 2014 6 12, p. 1).
   
      (4)  2004 m. gruodžio 15 d. Europos Parlamento ir Tarybos direktyva 2004/109/EB dėl informacijos apie emitentus, kurių vertybiniais popieriais leista prekiauti reguliuojamoje rinkoje, skaidrumo reikalavimų suderinimo, iš dalies keičianti Direktyvą 2001/34/EB (OL L 390, 2004 12 31, p. 38).
   
      PRIEDAS
      Nacionalinės vertybinių popierių biržos, registruotos JAV vertybinių popierių ir biržų komisijoje ir laikomos lygiavertėmis reguliuojamoms rinkoms, kaip apibrėžta Direktyvoje 2014/65/ES:
      
                  a)
               
               
                  BOX Options Exchange LLC
               
            
                  b)
               
               
                  Cboe BYX Exchange, Inc. (anksčiau – Bats BYX Exchange, Inc.; BATS Y-Exchange, Inc.)
               
            
                  c)
               
               
                  Cboe BZX Exchange, Inc. (anksčiau – Bats BZX Exchange, Inc.; BATS Exchange, Inc.)
               
            
                  d)
               
               
                  Cboe C2 Exchange, Inc.
               
            
                  e)
               
               
                  Cboe EDGA Exchange, Inc. (anksčiau – Bats EDGA Exchange, Inc.; EDGA Exchange, Inc.)
               
            
                  f)
               
               
                  Cboe EDGX Exchange, Inc. (anksčiau – Bats EDGX Exchange, Inc.; EDGX Exchange, Inc.)
               
            
                  g)
               
               
                  Cboe Exchange, Inc.
               
            
                  h)
               
               
                  Chicago Stock Exchange, Inc.
               
            
                  i)
               
               
                  The Investors Exchange LLC
               
            
                  j)
               
               
                  Miami International Securities Exchange
               
            
                  k)
               
               
                  MIAX PEARL, LLC
               
            
                  l)
               
               
                  Nasdaq BX, Inc. (anksčiau – NASDAQ OMX BX, Inc.; Boston Stock Exchange)
               
            
                  m)
               
               
                  Nasdaq GEMX, LLC (anksčiau – ISE Gemini)
               
            
                  n)
               
               
                  Nasdaq ISE, LLC (anksčiau – International Securities Exchange, LLC)
               
            
                  o)
               
               
                  Nasdaq MRX, LLC (anksčiau – ISE Mercury)
               
            
                  p)
               
               
                  Nasdaq PHLX LLC (anksčiau – NASDAQ OMX PHLX, LLC; Philadelphia Stock Exchange)
               
            
                  q)
               
               
                  The Nasdaq Stock Market
               
            
                  r)
               
               
                  New York Stock Exchange LLC
               
            
                  s)
               
               
                  NYSE Arca, Inc.
               
            
                  t)
               
               
                  NYSE MKT LLC (anksčiau – NYSE AMEX and the American Stock Exchange)
               
            
                  u)
               
               
                  NYSE National, Inc. (anksčiau – National Stock Exchange, Inc.)
               
            Daugiašalės prekybos sistemos, registruotos JAV vertybinių popierių ir biržų komisijoje ir laikomos lygiavertėmis reguliuojamoms rinkoms, kaip apibrėžta Direktyvoje 2014/65/ES:
      
                  a)
               
               
                  Aqua Securities L.P.
               
            
                  b)
               
               
                  ATS-1
               
            
                  c)
               
               
                  ATS-4
               
            
                  d)
               
               
                  ATS-6
               
            
                  e)
               
               
                  Barclays ATS
               
            
                  f)
               
               
                  Barclays DirectEx
               
            
                  g)
               
               
                  BIDS Trading, L.P.
               
            
                  h)
               
               
                  CIOI
               
            
                  i)
               
               
                  CitiBLOC
               
            
                  j)
               
               
                  CITICROSS
               
            
                  k)
               
               
                  CODA Markets, Inc
               
            
                  l)
               
               
                  Credit Suisse Securities (USA) LLC
               
            
                  m)
               
               
                  Deutsche Bank Securities, Inc
               
            
                  n)
               
               
                  eBX LLC
               
            
                  o)
               
               
                  Instinct X
               
            
                  p)
               
               
                  Instinet Continuous Block Crossing System (CBX)
               
            
                  q)
               
               
                  Instinet, LLC (Instinet Crossing, Instinet BLX)
               
            
                  r)
               
               
                  Instinet, LLC (BlockCross)
               
            
                  s)
               
               
                  JPB-X
               
            
                  t)
               
               
                  J.P. Morgan ATS („JPM-X“)
               
            
                  u)
               
               
                  JSVC LLC
               
            
                  v)
               
               
                  LiquidNet H2O ATS
               
            
                  w)
               
               
                  Liquidnet Negotiation ATS
               
            
                  x)
               
               
                  Luminex Trading & Analytics LLC
               
            
                  y)
               
               
                  National Financial Services, LLC
               
            
                  z)
               
               
                  POSIT
               
            
                  (aa)
               
               
                  SIGMA X2
               
            
                  (bb)
               
               
                  Spot Quote LLC
               
            
                  (cc)
               
               
                  Spread Zero LLC
               
            
                  (dd)
               
               
                  UBS ATS
               
            
                  (ee)
               
               
                  Ustocktrade
               
            
                  (ff)
               
               
                  Virtu MatchIt
               
            
                  (gg)
               
               
                  XE